钦定古今图书集成/理学汇编/学行典/第153卷 > 段干木
## 钦定古今图书集成/理学汇编/学行典/第153卷 > 段干木

按《新序杂事》篇：“魏文侯过段干木之闾而轼，其仆曰：
‘君何为轼’？曰：‘此非段干木之闾乎？段干木盖贤者也，
吾安敢不轼！且吾闻段干木未尝肯以己易寡人也，
吾安敢高之！段干木光乎德，寡人光乎地；段干木富
乎义，寡人富乎财。地不如德，财不如义，寡人当事之
者也’。遂致禄百万，而时往问之。国人皆喜，相与诵之”
曰：“吾君好正，段干木之敬；吾君好忠，段干木之隆。”居
无几何，秦兴兵欲攻魏。司马唐且谏秦君曰：“段干木
贤者也，而魏礼之，天下莫不闻，无乃不可加兵乎？”秦
君以为然，乃案兵而辍，不攻魏。文侯可谓善用兵矣。
夫君子善用兵也，不见其形而攻已成，其此之谓也。
野人之用兵，鼓声则似雷，号呼则动地。尘气冲天。流
矢如雨。扶伤举死。履肠涉血。无罪之民。其死者已量
于泽矣。而国之存亡。主之死生。犹未可知也。其离仁
义亦远矣。